**חוש הראיה - אור לראיה**

**⏴ במבט חדש לכיתה א**

**היקף יחידת הלימוד:** שעור 1

**עמוד:** 11

# מטרות

* התלמידים יבינו שאור דרוש לראייה (בלי אור אי אפשר לראות).
* התלמידים יציינו שהעיניים הן איברים של חוש הראייה ובעזרת חוש הראייה אנו קולטים מראות שונים: אור, צבע, גודל, צורה ותנועה.
* התלמידים יתארו את מגבלת הראייה שיש לאדם - קושי לראות דברים בחושך.

# היערכות לשיעור

* קופסת נעליים עם חור במרכז המכסה שדרכו ניתן להביט פנימה.
* פנס כיס קטן.
* חפצים קטנים כגון: בובה, גולה, מחק, אבני לגו (רגיל/סברס) או ערכת צורות (משולשים, גלילים, מרובעים) ועוד.

**מומלץ לבקש גם מהתלמידים להביא את הציוד.**

* מומלץ לקרוא במדריך למורה את **ההבהרות המתודיות** המתייחסות לנושאי הלימוד בפרק הראשון, עמודים 32 - 33.

**מהלך השיעור - ראו בעמודים הבאים.**

# מהלך השיעור: חוש הראיה- אור לראיה

| **מרכיבי מעגל הלמידה** | **פעילויות** |
| --- | --- |
| פתיחה | יחידת לימוד זו תעסוק בעיניים שהן איברים של חוש הראייה ושבעזרת חוש הראייה אנו קולטים מראות שונים בנושא חשיבות האור לראיה.  **מה דרוש לראיה?**  לכל אחד/זוג/קבוצה קופסה + מכסה ופנס.  **אפשרות אחת -** המורה מביאה חפצים ומניחה אותם בתוך הקופסה מבלי שהתלמידים רואים אותם. המורה מבקשת מהתלמידים להסתכל מבעד לחור במכסה ולהגיד מהו החפץ בתוכה (לתאר מה הם רואים). שואלים - האם הצלחתם?  **אפשרות שנייה -** מבקשים מהתלמידים לפתוח את הקופסה ולהניח בתוכה את חפץ שיבחרו (גולה/בובה/מחק).  התלמידים מתבקשים להתבונן בחפץ ולתאר מה הם רואים?  מבקשים מהתלמידים לסגור את הקופסה בעזרת המכסה. התלמידים מתבקשים להתבונן שוב בחפץ ולתאר מה הם רואים? שואלים - האם הצלחתם?  התלמידים מחליפים קופסה עם חבר/זוג בקבוצה וחוזרים על הפעולה שוב.  שואלים - האם הפעם הצלחתם לראות את החפץ כאשר הקופסה סגורה?  מבקשים מהתלמידים לתאר מהי הבעיה? מדוע לא הצלחתם לראות מה בקופסה? |
| התנסות | **הצעות לפתרון**  מבקשים מהתלמידים להציע דרכים לפתור את הבעיה:  מה לדעתכם צריך לעשות כדי שנוכל לראות מה יש בקופסה?  מבקשים מהתלמידים להעלות רעיונות לפתרון הבעיה.  חשוב לתווך ולהוביל את התלמידים לכך שאחד הפתרונות האפשריים הוא שימוש באמצעי תאורה.  מבקשים מהתלמידים להדליק את הפנס ולהניח אותו כשאורו כלפי מעלה ולסגור את הקופסה בעזרת המכסה. מבררים עם התלמידים האם הם מצליחים לראות את החפץ שבתוכה.  מה לדעתכם עזר לכם לראות מה יש בקופסה?  חוזרים ושואלים - מה הייתה הבעיה בתחילת הפעילות? האם הצלחתם לפתור את הבעיה? בתחילת הפעילות לא הצלחנו לראות מה יש בתוך הקופסה משום שמסביב היה (חושך / חשוך). |
| המשגה | התלמידים מחליפים קופסה עם חבר/זוג בקבוצה וחוזרים על הפעולה שוב.  שואלים את התלמידים האם גם הפעם הצלחתם לראות את החפץ כאשר הקופסה סגורה?  בסוף הפעילות הצלחנו לראות מה יש בתוך הקופסה משום שהיה שמסביב (אור). |
| יישום | כדי לראות דרוש לנו אור. כל מה שמספק לנו אור נקרא **מקור אור**.  מוצע לשאול שאלות כגון:  האם נוכל לראות ברור יותר בחדר חשוך?  מה צריך לעשות כדי לראות? מדוע חשוב לקרוא במקום מואר? אלו מקורות אור אתם מכירים?  וכמובן להביא דוגמאות לחדר עם רהיטים. אם נכנס אליו בחושך נראה את הרהיטים?  מתי נראה אותם? כשנדליק את האור.  אפשר לבקש מהם להביא דוגמאות משלהם.  קיימים מקורות אור שונים בטבע: שמש, כוכבים, לבה, יצורים חיים (גחליליות) ועוד.  קיימים מקורות אור שבני האדם יצרו (פתרונות טכנולוגיים): פנס, מנורה, נרות ועוד.  **נושא מקורות האור מטופל בהרחבה בחוברת עונות השנה בהקשר לאמצעי תאורה בחורף, לכן אין צורך להרחיב כאן.** |
| סיכוםורפלקציה | מה למדתי על אור וראייה ?  אילו מקורות אור מסייעים לנו להתגבר על ההתמצאות בחושך? תנו דוגמאות למקור טבעי ולמקור מלאכותי (פתרון טכנולוגי)  השלימו:  בחושך לא רואים. כדי לראות דרוש לנו (אור). כדי לראות אנו נעזרים בפנס, במנורה, בשמש ועוד. אלה הם (מקורות אור). |